
REFERAT DE APROBARE

[bookmark: _Hlk237433995]  la proiectul de hotărâre privind aprobarea Caietului de obiective și a 
Regulamentului de organizare și desfășurare a procedurii de analizare a noului proiect de management al managerului Bibliotecii Municipale ,,George Bodea” Câmpulung Moldovenesc, care a obținut, în urma evaluării finale, rezultate 
mai mari sau egale cu nota 9


         Biblioteca Municipală ,,George Bodea” Câmpulung Moldovenesc este o instituţie publică de cultură de interes municipal, având forma juridică nonprofit, conform Legii bibliotecilor nr. 334/2002, cu modificările și completările ulterioare, ce funcționează sub autoritatea Consiliului Local al municipiului Câmpulung Moldovenesc și a Primarului municipiului Câmpulung Moldovenesc. 
În data de 31.10.2022 s-a încheiat contractul de management nr. 35581/31.10.2022, între Primăria municipiului Câmpulung Moldovenesc reprezentată prin Primar - Negură Mihăiță și doamna Bogoș Nicoleta-Petronela, managerul Bibliotecii Municipale ,,George Bodea” Câmpulung Moldovenesc, ca urmare a promovării concursului de proiecte de management organizat în acest sens. Contractul s-a încheiat pe durată determinată, producând efecte de la data de 01.11.2022 până la data de 30.10.2026, data încetării termenului pentru care a fost întocmit și aprobat proiectul de management. 
[bookmark: _Hlk237434176]          Conform prevederilor Ordonanței de Urgență nr.189/2008 privind managementul instituțiilor publice de cultură, cu modificările și completările ulterioare, evaluarea managementului se face anual și final pe baza Regulamentului de organizare și desfășurare a evaluării managementului, verificând modul în care au fost realizate obligațiile asumate prin contractul de management, în raport cu resursele financiare alocate. În cazul în care rezultatele evaluărilor anterioare sunt peste 8, autoritatea este obligată să organizeze evaluare finală cu cel puţin 90 de zile calendaristice înainte de expirarea duratei contractului de management.
           Drept urmare, în perioada 06.07.2026 - 20.07.2026 s-a desfășurat evaluarea finală a managementului la Biblioteca Municipală ,,George Bodea” Câmpulung Moldovenesc, conform regulamentului aprobat prin Hotărârea Consiliului Local nr.77/28.05.2026.
           După  finalizarea celor două etape ale evaluării finale a managementului la Biblioteca Municipală ,,George Bodea” Câmpulung Moldovenesc, membrii Comisiei de evaluare au stabilit un rezultat final de 9,87 puncte, care a fost consemnat în Raportul înregistrat cu nr. 25321/20.07.2026.
           În conformitate cu prevederile art. 43¹ din Ordonanța de Urgență nr.189/2008 menționată mai sus, în cazul în care rezultatul evaluării finale, prevăzute la art. 37 alin. (2), este mai mare sau egal cu 9, managerul are dreptul de a prezenta un nou proiect de management, în conformitate cu cerinţele caietului de obiective întocmit de autoritate. Termenul de depunere a proiectului de management se stabileşte de către autoritate, iar  proiectul de management depus în condiţiile stabilite, constituie baza încheierii unui nou contract de management.
          Având în vedere îndeplinirea obiectivelor propuse și rezultatul evaluării finale a managementului la bibliotecă, care este peste nota 9, comisia de evaluare a concluzionat că doamna manager Bogoș Nicoleta-Petronela are dreptul de a prezenta un nou proiect de management în conformitate cu cerințele Caietului de obiective ce va fi întocmit de autoritate.
          Prin Adresa nr. 444/31.07.2026, înregistrată cu nr. 26985/04.08.2026, doamna manager Bogoș Nicoleta-Petronela ne-a comunicat intenția de a depune un nou proiect de management, pentru următorul mandat.
          În vederea organizării și desfășurării procedurii de depunere a noului proiect de management al managerului Bibliotecii Municipale ,,George Bodea” Câmpulung Moldovenesc, propun spre analiză și aprobare Consiliului Local al Municipiului Câmpulung Moldovenesc, proiectul de hotărâre privind aprobarea Caietului de obiective și a Regulamentului de organizare și desfășurare a procedurii de analizare a noului proiect de management al managerului Bibliotecii Municipale ,,George Bodea” Câmpulung Moldovenesc, care a obținut, în urma evaluării finale, rezultate mai mari sau egale cu nota 9.



PRIMAR,
Negură Mihăiță

